Gigi Becali a făcut un anunţ de ultim moment despre aducerea lui Florin Tănase la FCSB. Finanţatorul echipei campioane a spus care e singura condiţie care mai trebuie îndeplinită pentru ca Tănase să semneze cu echipa lui.
Dacă el nu îşi va găsi repede un angajament afară, va semna cu FCSB. Becali a dat şi procente în privinţa aducerii lui Tănase: crede că sunt 90% şanse să vină la FCSB.
Gigi Becali, anunţ de ultim moment despre aducerea lui Florin Tănase la FCSB: „90% şanse”! Ce a spus de Louis Munteanu şi Alibec
„(n.r: Cu Tănase ce şanse sunt să revină?) Sunt mari. Aproape de 90%. 10% dacă îşi găseşte undeva unde să îi convină. Dacă nu, el vine.
(n.r.: despre Alibec, Louis Munteanu) Nu ştiu alea. Nu am vorbit încă. Stai să înceapă transferurile, vorbim aşa dinainte, nu? Hai să vedem ce o să iasă.
E frumos acum, că e concurenţă. Există Rotaru, este Gică, este Şucu, este Varga. Nu prea aveam antrenori. A venit Petrescu, vine Lucescu, e competiţia mare.
(n.r: Gâlcă?) Ce Gâlcă, mă, Gâlcă e de talia mea? Eu vorbesc de Hagi, de Lucescu, de Petrescu, Gâlcă nu e de talia mea”, a declarat Gigi Becali la palat.
Anunţul lui Gigi Becali despre transferul lui Florinel Coman: „Trebuie să vină arabii”! Ce a stabilit cu „Mbappe”
Anunţul lui Gigi Becali despre transferul lui Florinel Coman a venit în această dimineaţă. Milionarul din Pipera a dezvăluit ce a discutat cu „Mbappe”.
Florinel Coman i-a transmis că vrea să stea la FCSB şi pentru meciurile din preliminarii, iar după aceea se va duce la arabi. Becali rămâne ferm în privinţa clauzei de reziliere, de 5 milioane de euro.
„(n.r: Se face azi cu Florinel Coman?) Trebuie să vină ăştia. Din Arabia. Trebuie să vină.
(n.r: Rămâneţi la hotărârea iniţială cu clauza? Cu toţi banii odată?) Mai vorbeşti? Eu cu Florinel am vorbit. El a zis că vrea să rămână să joace preliminariile, aşa că nu am nicio treabă.
(n.r: Să vă ajute în cupele europene, după care să plece pe suma respectivă?) Da. Îi mulţumesc lui Dumnezeu, că a făcut Dumnezeu cu mine aşa frumos… Puteam să fiu şi acum în emoţii, aşa, înainte de Săptămâna Patimilor, că am fost credincios Dumnezeului meu, a zis ‘Îţi dau să fii campion cu 3-4 etape, să nu mai ai emoţii, să ai Paşte liniştit, să fii cu Hristos ca lumea’.
Dacă sunt credincios Dumnezeului meu, dă Domnul de îi spulber şi pe ăştia de afară. Pe toţi, şi pe unul, şi pe celălalt (n.r: şi Real Madrid, şi Bayern Munchen), şi Dortmund, şi PSG, pe toţi”, a declarat Gigi Becali la palat.
Reacţia jucătorilor din vestiarul FCSB după ce au aflat de transferul iminent al lui Florinel Coman
Darius Olaru a dezvăluit care a fost reacţia jucătorilor din vestiarul FCSB după ce au aflat despre transferul iminent al lui Florinel Coman la arabi, care se va face în scurt timp.
Al Duhail este echipa din Qatar care va plăti 5 milioane de euro pentru a-l transfera pe „Mbappe”, care va avea un salariu anual de două milioane de euro. Olaru susţine că toţi fotbaliştii s-au bucurat când au auzit că unul dintre ei va pleca „la mai bine”.
„(Ţi-ar părea rău să plece Coman?) Da, normal că ne-ar părea rău. A fost un jucător foarte important pentru noi şi sezoanele precedente şi în acest sezon.
Clar, când pleacă un jucător, cumva ne pare rău… nouă, în echipă, dar ne pare bine pentru el că face pasul la mai bine”, a spus Darius Olaru, în exclusivitate pentru Antena Sport.